Julkistalouden hallintojärjestelmissä on lukuisia puutteita (51), jotka usein korostuvat järjestelmän äärialueilla, kuten kunnissa, ja talousarviotukiin liittyy yhä suuria väärinkäytön riskejä. Tästä huolimatta useita merkittäviä uudistuksia näiden riskien pienentämiseksi on tekeillä ja edunsaajamaiden ponnistelut tällä alalla ovat näkyviä. Edistystä on havaittu talousarvion suunnittelussa (joka on aiempaa yhdenmukaisempi köyhyyden vähentämistä koskevan strategian kanssa), tulojen ja menojen toteuttamisessa (52) (etenkin rahavirtojen kulkua on yksinkertaistettu ja usein tietokoneistettu, kassanhallinta on järjestetty järkevämmin ja julkisiin hankintoihin liittyvien sopimusten tekoa koskevia sääntöjä on tiukennettu); tilinpäätöksen esittämisessä (menettely on nopeutunut) sekä ulkoisessa ja sisäisessä valvonnassa (ks. laatikko 8).

Laatikko 8 — Tärkeimmät vuonna 2004 tekeillä olleet julkistalouden hallinnointia koskevat uudistukset tarkastuskäynnin kohteina olleissa viidessä maassa 1. Etiopia: Menojen hallinto- ja valvontaohjelma koskee kahdeksaa meneillä olevaa hanketta, jotka kattavat varainhoidon lainsäädäntökehyksen, julkisia menoja koskevan ohjelman, talousarviouudistuksen (suunnittelu ja seuranta), kirjanpitouudistuksen, kassanhallinnan, taloustietojärjestelmän sekä sisäisen ja ulkoisen valvonnan. 2. Mosambik: Tärkein uudistuksista koskee valtion taloushallintojärjestelmää (SISTAFE). Uudistusta alettiin vastikään panna täytäntöön aikataulusta myöhässä, ja se kattaa seuraavat osa-alueet: rahavirtojen kulun yksinkertaistaminen tulojen ja menojen osalta, kassanhallinnan järkeistäminen, menojen tietokoneistaminen, talousarvioluokittelu, tilinpäätökset ja tilintarkastus, rahoitustarkastus, talousarviomenettelyt ja keskipitkän aikavälin suunnittelu. Näiden lisäksi tekeillä on myös hankintamenettelyuudistus sekä verotuloja ja tullituloja koskeva uudistus. Näistä jälkimmäinen on päättämisvaiheessa, ja kotimaisten tulojen määrä on kasvanut: vuonna 1996 se oli 9 prosenttia ja vuonna 2004 noin 14 prosenttia bruttokansantuotteesta. 3. Niger: Maassa on hyväksytty uusi budjettinimikkeistö ja uusi tilisuunnitelma, joita pannaan parhaillaan täytäntöön. Talousarviokautta koskevia lainsäädännöllisiä tekstejä ja säännöksiä päivitetään parhaillaan ja tulojen keräämiseen, julkisia hankintoja koskeviin sopimuksiin ja tarkastuselimeen liittyvät uudistukset ovat valmisteilla. 4. Tšad: Uudistuksiin on ryhdytty erityisesti seuraavilla osa-alueilla: keskipitkän aikavälin menokehyksen käyttöönotto, varainhoitoa koskevat asetukset, talousarvio-ohjelmien käyttöönotto, rahavirtojen kulun tietokoneistaminen ja järkeistäminen menojen osalta, julkisia hankintoja koskevat sopimukset, vero- ja tullitulot sekä hallintovälineiden kehittäminen. 5. Sambia: Toteutettavana on useita uudistuksia, jotka koskevat seuraavia osa-alueita: yksiköiden uudelleenorganisointi, virkamiesten palkkajärjestelmä sekä koko talousarviokauden kattava uudistus, joka koskee julkistalouden kirjanpitoa ja varainhoitoa (PEMFA) sekä niiden hajauttamista 12 alalle. Varainhoito on jo tietokoneistettu ja hallitus on laatinut vuonna 2004 toimintoperusteisen talousarvion sekä siirtynyt keskipitkän aikavälin suunnitteluun ja asettanut kuukausittaisia rajoja varojen siirroille.